दिल्ली: पिता ने बेटी के खिलाफ आपत्तिजनक टिप्पणी का किया विरोध, तो पड़ोसियों ने कर दी हत्या  
दिल्ली में शख्स की हत्या
बेटी पर आपत्तिजनक टिप्पणी का विरोध करने पर हत्या
प्रहलादपुर इलाके की घटना
दक्षिणपूर्वी दिल्ली के पुल प्रहलादपुर इलाके में तीन साल की बेटी पर आपत्तिजनक टिप्पणी का विरोध करने पर एक व्यक्ति की उसके पड़ोसियों ने कथित तौर पर हत्या कर दी. यह घटना मंगलवार की है. पुलिस ने यह जानकारी दी. पुलिस उपायुक्त (दक्षिण पूर्व) चिन्मय बिस्वाल ने बताया कि राकेश की बेटी के खिलाफ आपत्तिजनक टिप्पणी को लेकर राकेश और कृष्णा के बीच झगड़ा हो गया था. उन्होंने बताया कि पड़ोस में रहने वाले लोगों ने इस मामले में हस्तक्षेप करके दोनों को अलग किया. 

बिस्वाल ने कहा कि डेढ घंटे बाद , राकेश अपनी पत्नी पूजा और भाई मुकेश के साथ कृष्णा के घर के बाहर पहुंच गया. पूजा ने पुलिस को बताया कि कृष्णा और उसके भाई रंजीत ने उसके पति पर धारदार हथियार से हमला कर दिया.अधिकारी ने कहा कि राकेश के परिवार वाले उसे लेकर पास के अस्पताल गए , जहां इलाज के दौरान उसकी मौत हो गई. 

पुलिस ने बताया कि इस मामले में मुकदमा दर्ज कर लिया गया है और दोनों आरोपियों को गिरफ्तार कर लिया गया है.